Clotharius Rex Francorum, viro illustri Sichelmo Duci. Regem cœlorum, qui super omnes Reges termino inmenso, nullo imperio regitur, et super omnes sedes Angelicas sua pietate et potentia tenet principatum, erga solium regni nostri, quod ipse nobis ad regendum commisit, credimus esse cultorem, si oportuna beneficia ad loca sanctorum devota mente præstamus, vel nostris oraculis confirmamus. Igitur venerabilis vir Waldelenus Abbas ad præsentiam nostram veniens, gloriæ regni subgessit, quod genitor suus Amalgarius, et genitrix sua Aquilina, quondam pro Dei amore Monasterium nuncupatum Fontem-Besuam, in pago Attoariarum suo opere in honore sancti Petri et Pauli ædificassent, et Monachos ibidem sub regula beati Columbani, seu beati Benedicti adunassent, et maximam partem de facultate sua ipsi Monasterio delegassent; sed postea insidiante parte adversa, ipsum Monasterium a malis hominibus irruptum et expoliatum fuerit, et omnes cartæ, quas de supradicto loco, vel de reliquis locis, memoratus Amalgarius, vel conjunx sua ibi delegaverunt, cum multis aliis rebus ablatæ. Unde memoratus Waldelenus relatione vestra pro firmitatis studio petiit Celsitudinem nostram, ut quascumque res ipsius Monasterii seu præscripti loci in Dei nomine per Præcepti nostri auctoritatem deberemus confirmare. Cujus peticione mercedem nobis in omnibus adquirere cupientes, nos id præstitisse et confirmasse cognoscite. Præcipimus igitur, ut quidquid constat a præfato Amalgario et ejus matrona Aquilina, vel ab aliis Deum timentibus hominibus, ipsi Monasterio collatum, ad integrum hoc habeat, teneat, et possideat, et nostris et futuris, Deo auxiliante, temporibus, ipsam scilicet Besuam cum omnibus appenditiis suis, cum terris et ædificiis, cum sylvis et accessibus omnibus, cum mancipiis et colonis et servientibus, totum liberrime et integerrime: Vetus-vineas cum omnibus appenditiis suis et silvis. Tilerias, Beriam, Tregias, Cypetum, Buxatellum, Vendoveram, Auxiliacum cum appenditiis suis, et silvis et colonicis, Blaniacum, Berlariam, Baymam, Viriacum, Attiviacum, Noviliacum; villam Calatunnam, Curtem Molinensem, Mercennacum cum vineis duodecim, et vinitoribus, et colonicis, qui excolere videntur. Apud Cocheiacum vineas non minimæ quantitatis. In pago Belnensi vineas octo, cum vinitoribus et colonicis. In villam quæ Vaona dicitur, vineas, et terras, cum servis et ancillis excolentibus eas. Terras quas habebat in Divione, et in fine Domni Petri, et Longovico, et in Canavis, et in Arzilias, et Tremoldo, et Proviso, et Disto. In Gibriaco vinearum non modicam quantitatem, cum vinitoribus, et colonicis, et silvis, et pratis, et omnibus adjacentiis suis, cum servis et ancillis, omnia omnino liberrime. In villa et in Chaciaco quidquid habebat ipse Amalgarius. In villa quæ Patriniacus dicitur, mansum unum optimum cum omnibus appenditiis suis. Villam Majescum cum adjacentiis suis. Villam Alteriacum, et villam Boensem similiter cum omnibus appenditiis suis. Villam Talamarum, et villam Ginceniacum. Omnia hæc integerrime, hac liberrime cum omnibus ad ea pertinentibus. § Ut autem hæc scriptio firma et stabilis in ævum permaneat, et a nullo nostrorum successorum sit permutanda, nostro nomine insigniri, et anuli impressione jussimus sigillari. § Signum CHLOTARII (monogramme) Regis. § Datum mense Augusto, anno ab Incarnatione Domini DCLVIII, indictione prima, anno VIII, regni Clotharii. Actum Nemauso feliciter. § Non solum autem hæc confirmavit, sed et Defensorem et Advocatum Gengulfum, virum illustrissimum prædicto Monasterio constituit, quod ejus litteræ indicabunt.